ΟΔΗΓΙΑ 1999/98/ΕΚ ΤΗΣ ΕΠΙΤΡΟΠΗΣ της 15ης Δεκεμβρίου 1999 για την προσαρμογή στην τεχνική πρόοδο της οδηγίας 96/79/ΕΚ του Ευρωπαϊκού Κοινοβουλίου και του Συμβουλίου σχετικά με την προστασία των επιβαινόντων μηχανοκίνητων οχημάτων σε περίπτωση μετωπικής κρούσης (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους(1), όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 13 παράγραφος 2, την οδηγία 96/79/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 σχετικά με την προστασία των επιβαινόντων των οχημάτων με κινητήρα σε περίπτωση μετωπικής κρούσης και την τροποποίηση της οδηγίας 70/156/ΕΚ(3), Εκτιμώντας τα ακόλουθα: (1) ότι η οδηγία 96/79/ΕΚ συγκαταλέγεται στις επιμέρους οδηγίες για τη διαδικασία έγκρισης ΕΚ τύπου που έχει θεσπιστεί με την οδηγία 70/156/ΕΟΚ· ότι, κατά συνέπεια, οι διατάξεις της οδηγίας 70/156/ΕΟΚ σχετικά με τα συστήματα, τα κατασκευαστικά στοιχεία και τις ιδιαίτερες τεχνικές ενότητες οχημάτων εφαρμόζονται στην παρούσα οδηγία· (2) ότι βάσει του άρθρου 4 στοιχείο β) της οδηγίας 96/79/ΕΚ η Επιτροπή πρέπει να επανεξετάσει και, ενδεχομένως, να τροποποιήσει το προσάρτημα 7 του παραρτήματος ΙΙ της οδηγίας για να συνυπολογίσει τις δοκιμές αξιολόγησης του αστραγάλου του ανδρεικέλου Hybrid ΙΙΙ, καθώς και δοκιμές επί οχημάτων· (3) ότι τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στη τεχνική πρόοδο, που συστάθηκε από την οδηγία 70/156/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα ΙΙ της οδηγίας 96/79/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Από την 1η Οκτωβρίου 2000, τα κράτη μέλη δεν δύνανται, προβάλλοντας λόγους σχετικά με τις δοκιμές αξιολόγησης του αστραγάλου του ανδρεικέλου Hybrid ΙΙΙ: - να αρνούνται, για νέο τύπο οχήματος, την έγκριση ΕΚ, - να απαγορεύουν την ταξινόμηση, πώληση ή θέση σε κυκλοφορία οχήματος, εφόσον οι δοκιμές αξιολόγησης του αστραγάλου του ανδρεικέλου Hybrid ΙΙΙ πληρούν τις απαιτήσεις της οδηγίας 96/79/ΕΚ, όπως τροποποιείται από την παρούσα οδηγία. 2. Από την 1η Απριλίου 2001, τα κράτη μέλη δεν δύνανται πλέον να χορηγούν την έγκριση ΕΚ για τύπο οχήματος σύμφωνα με το άρθρο 4 της οδηγίας 70/156/ΕΟΚ, εάν δεν πληρούνται οι διατάξεις της οδηγίας 96/79/ΕΚ όπως τροποποιείται από την παρούσα οδηγία. Άρθρο 3 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς τη παρούσα οδηγία το αργότερο την 30ή Σεπτεμβρίου 2000. Ενημερώνουν αμέσως την Επιτροπή σχετικά. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη. 2. Τα κράτη μέλη κοινοποιούν στην Επιτροπή τις ουσιώδεις διατάξεις της εθνικής νομοθεσίας που θεσπίζουν στο πεδίο που καλύπτεται από την παρούσα οδηγία. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 15 Δεκεμβρίου 1999.

[Source: multi_eurlex | Tokens: 3154]